འི་མཚོར་བཅས་པ། །མཁའ་འགྲོའི་དབང་མོ་ཁྱེད་ལ་གུས་པས་འབུལ།། ཞེས་མཆོད། ཧཱུྃ། དཔལ་ལྡན་རྡོ་རྗེ་མཁའ་འགྲོ་ནི། །མཁའ་འགྲོ་མ་ཡི་འཁོར་ལོས་བསྒྱུར། །ཡེ་ཤེས་ལྔ་དང་སྐུ་གསུམ་ཉིད། །འགྲོ་བ་སྐྱོབ་ལ་ཕྱག་འཚལ་བསྟོད། །ཇི་སྙེད་རྡོ་རྗེ་མཁའ་འགྲོ་མ། །ཀུན་ཏུ་རྟོག་པའི་འཆིང་གཅོད་ཅིང་། །འཇིག་རྟེན་བྱ་བར་རབ་འཇུག་མ། དེ་སྙེད་རྣམས་ལ་ཕྱག་འཚལ་ལོ། །ལྟེ་བའི་དབུས་ནས་འབྱུང་ཞིང་འཕྲོ། །ཆོས་དང་ལོངས་སྤྱོད་རྫོགས་པར་ལྡན། །མཁའ་འགྲོ་མ་རྣམས་འདུལ་མཛད་པ། །སེང་གདོང་མ་ལ་ཕྱག་འཚལ་བསྟོད།། ཅེས་བསྟོད་ནས། ཛཿཧཱུྃ་བཾ་ཧོཿ བདག་དང་གཉིས་སུ་མེད་པར་གྱུར། སྙིང་གར་ཉི་མའི་དཀྱིལ་འཁོར་གྱི་དབུས་སུ་ཧྲཱིཿ མཐའ་མར་ཨཿཀཿསཿམཿརཿཙཿཤཿདཿརཿསཿམཿརཿཡཿཕཊ྄ཿ ཀྱིས་བསྐོར་བར་དམིགས་ཏེ་གོང་བསྙེན་འབུམ་བྱ། དབང་བསྙེན་ལ་མང་ཉུང་སྐབས་དང་བསྟུན། མདུན་བསྐྱེད་ནི། དབང་རྫས་གཏོར་མ་བསངས་སྦྱངས། སྟོང་པའི་ངང་ལས། ཆོས་འབྱུང་ཕྱི་སྔོ་ལ་སོགས་ནས་བཟླས་པའི་བར་ཏེ་རང་ཉིད་མི་ཟེར་བ་ཙམ་ཁྱད་པར་རོ། །བུམ་བསྐྱེད་ནི། བུམ་པ་སྭ་བྷཱ་ཝས་སྦྱངས། བྷྲཱུྃ་ལས་རིན་པོ་ཆེའི་བུམ་པ་མཚན་ཉིད་ཐམས་ཅད་རྫོགས་པའི་ནང་དུ་པད་ཉི་དང་རོའི་གདན་ལ། ཞེས་ནས། བཟླས་པའི་བར་མདུན་བསྐྱེད་བཞིན། མཐར་ལྷ་འོད་དུ་ཞུ་བ་བུམ་པའི་ཆུར་གྱུར་པར་བསམ། བཟླས་པ་གྲུབ་ནས་གཏོར་མ་འབུལ་བ་ནི། མཆོད་གཏོར། ཨོཾ་སྭ་བྷཱ་ཝས་སྦྱངས། ཡཾ་ལས་རླུང་། རཾ་ལས་མེ། ཀཾ་ལས་མི་མགོའི་སྒྱེད་བུ་གསུམ་གྱི་སྟེང་དུ་ཨ་ལས་ཐོད་པ་ཕྱི་དཀར་ནང་དམར་བའི་ནང་དུ་བཅུད་རྣམས། ཨོཾ་ཨཱཾ་ཏྲཱཾ་ཁཱཾ་ཧཱུཾ། ལཱཾ་མཱཾ་པཱཾ་ཏཱཾ་བཱཾ་ལས་ཤ་ལྔ་བདུད་རྩི་ལྔའི་རང་བཞིན་དུ་གྱུར། རླུང་མེ་གཡོས་པས་རྫས་རྣམས་ཁོལ་བའི་རླངས་པ་ཕྱོགས་བཅུར་འཕྲོས། ཡེ་ཤེས་ཀྱི་བདུད་རྩི་བཀུག དམ་ཚིག་གི་བདུད་རྩི་དང་གཉིས་སུ་མེད་པར་འདྲེས། ཨོཾ་ཨཱཿཧཱུྃ་ཧོཿ མདུན་དུ་མཁའ་འགྲོ་མ་སེང་གེའི་གདོང་པ་ཅན་ལ་འཁོར་མཁའ་འགྲོ་བསམ་གྱིས་མི་ཁྱབ་པས་བསྐོར་བར་དམིགས་ཏེ། ཨོཾ་བཛྲ་ཌཱ་ཀི་ནཱི་སིངྷ་མུ་ཁ་ས་པ་རི་ཝཱ་ར་ཨི་དམ་བ་ལིངྟ་ཁ་ཁ་ཁཱ་ཧི་ཁཱ་ཧི་ཞེས་ལྔའམ་བདུན་གྱིས་ཕུལ། ཁྱེད་ལ་གཏོར་མ་ཕུལ་བའི་མཐུས། །དགྲ་བགེགས་མ་ལུས་ཞི་བ་དང་། །ཅི་བསམ་ཡིད་བཞིན་འགྲུབ་མཛད་ཅིང་། །བཤད་སྒྲུབ་བསྟན་པ་རྒྱས་པར་མཛོད། །ཁྲོ་མོ་འབར་བའི་ཚོགས་རྣམས་ཀྱིས། །དགྲ་བགེགས་བྱད་མ་མ་ལུས་པའི། །ལུས་ངག་ཐལ་བའི་རྡུལ་དུ་རློག །རྣམ་ཤེས་ཆོས་ཀྱི་དབྱིངས་སུ་སྒྲོལ། །གཏོར་མགྲོན་གཤེགས་གསོལ། བདག་འཇུག་ལེན་ན་འདིར་བྱ། ཚོགས་བྱེད་པར་འདོད་ན་ཚེ་དཔག་མེད་གསང་སྒྲུབ་ལྟར་ལ་འདོན་པ་ཅུང་ཟད་བསྒྱུར། དེ་ནས་སློབ་མ་ཁྲུས་བྱས། བགེགས་བསྐྲད་སྲུང་འཁོར་སྒོམ་རྗེས་མཎྜལ་ཕུལ། ནམ་མཁའ་དང་མཉམ་པའི་སེམས་ཅན་ཐམས་ཅད་རྡོ་རྗེ་འཛིན་པའི་ས་ལ་འགོད་པར་བྱ། དེའི་ཆེད་དུ་ཡེ་ཤེས་ཀྱི་མཁའ་འགྲོ་མ་སེང་གེ་གདོང་པ་ཅན་གྱི་རྗེས་གནང་ཟབ་མོ་ཞུ་སྙམ་པས་མ་གཡེང་པར་གསན་ཚལ། དེ་ཡང་ཆོས་ཐམས་ཅད་འབྱུང་བ་རྣམ་པར་ཐར་པ་གསུམ་གྱི་སྒོ། འཇིག་རྟེན་དང་འཇིག་རྟེན་ལས་འདས་པའི་ཤེས་རབ་ཀྱི་ཕ་རོལ་ཏུ་ཕྱིན་པ་སངས་རྒྱས་ཐམས་ཅད་བསྐྱེད་པའི་ཡུམ་དུ་གྱུར་པས་ཤེས་རབ་ཀྱི་ཕ་རོལ་དུ་ཕྱིན་མ་ཞེས་བྱ་བ་འདི་ཉིད། རང་གི་རང་བཞིན་ཡུལ་ཡུལ་ཅན་ལས་འདས་པའི་ཕྱིར་སྣང་བ་མེད་པའི་རང་བཞིན་ཉིད་ཀྱང་རང་མདངས་རྣམ་པ་ཐམས་ཅད་པར་འཆར་བ་ཞིག་སྟེ་དེའི་ཕྱིར་འགྲོ་བ་སྒྲོལ་བའི་སླད་དུ་ཐུགས་རྗེ་ཆེན་པོའི་སྨོན་ལམ་གྱི་དབང་གིས་སྐུ་དང་གསུང་དང་ཐུགས་ཀྱི་བཀོད་པ་མི་ཟད་པ་རྒྱན་གྱི་འཁོར་ལོར་འཕྲུལ་པ་ལས། བཅོམ་ལྡན་འདས་མ་རྡོ་རྗེ་ཕག་མོ་དང་། རྡོ་རྗེ་བདག་མེད་མ་དང་། ཡེ་ཤེས་དབང་ཕྱུག་མ་དང་། རེག་བྱ་རྡོ་རྗེ་མ་དང་། སྣ་ཚོགས་ཡུམ་ཞེས་བྱ་བ་ལ་སོགས་པར་རབ་འབྱམས་འཁོར་ལོའི་དབང་མོར་ཤར་བ་ཉིད་ལས། སླར་ཡང་གདུལ་བར་དཀའ་བའི་སེམས་ཅན་ཉོན་མོངས་པ་འདོད་ཆགས་དང་། ཞེ་སྡང་དང་། གཏི་མུག་གི་སྦུབས་སུ་ཚུད་པ་དག་རྣམ་པ་གཞན་གྱིས་མི་འདུལ་བས་རང་དང་རྗེས་སུ་མཐུན་པའི་བཀོད་པས་འདུལ་བར་མཛད་པས་ན། འདོད་ཆགས་ཅན་འདུལ་བ་ལ་ལྷ་མོའི་སྐུ་དང་། གཏི་མུག་ཅན་ལ་མགོ་བརྙན་དང་། དེ་ལས་ཀྱང་ཞེ་སྡང་ཅན་ལ་འཕྲོག་བྱེད་ཀྱི་དབུ་བརྙན་ཅན་དུ་བསྟན་པ་དང་། བྱེ་བྲག་ཏུ་འཇིག་རྟེན་ན་སྐྱེ་འགྲོའི་ཚེ་སྲོག་ལ་དབང་བྱེད་པའི་ཕྲ་མེན་མ་ཆེན་མོ་དག་མགོ་བརྙན་གྱི་རྣམ་པར་སྟོན་པ་རྣམས་ཀྱི་གཉེན་པོ་དང་། དེ་ལས་ཀྱང་ཤིན་ཏུ་མི་བསྲུན་པའི་མཁའ་འགྲོ་སེང་མགོ་ཅན་སུས་ཀྱང་གདུལ་བར་མ་ནུས་པ་ཞིག་འདུལ་བའི་སླད་དུ་སྤྲུལ་པའི་ཚུལ་གསར་རྙིང་གཏེར་བྱུང་གི་ལོ་རྒྱུས་དག་ནས་འབྱུང་བ་བཞིན་ཏེ། དེ་ལྟ་བུའི་ཡེ་ཤེས་ཀྱི་མཁའ་འགྲོ་མ་ཆེན་མོ་འདི་ཉིད་ཀྱི་རྒྱུད་དང་མན་ངག་གསང་སྔགས་རྙིང་མར་གྲགས་པའི་བཀའ་གཏེར་ལས་བྱུང་བ་ནི་བསམ་གྱིས་མི་ཁྱབ་མོད། གསར་མའི་མཁས་གྲུབ་དག་ལས་བརྒྱུད་པ་ལ་ཕྱིས་འབྱུང་སད་ན་ག་རའི་མཁས་པ་ཆེན་པོ་ནགས་ཀྱི་རིན་ཆེན་ནས་བརྒྱུད་པའི་སེང་གདོང་དམར་མོའི་སྐོར་སོགས་མཆིས་མོད། འདིར་ནི་རིང་བརྒྱུད་ཀྱི་དབང་དུ་བྱས་ན་མགོན་པོ་འཇམ་དཔལ་དབྱངས་ཀྱིས་རྗེས་སུ་བཟུང་བའི་ལོ་ཙཱ་བ་རི་རིན་ཆེན་གྲགས་ནས་བརྒྱུད་པ་སྟེ། དེ་ཡང་ལོ་ཙཱ་བ་དེ་ཉིད་འཕགས་པའི་ཡུལ་དུ་བླ་མ་རྡོ་རྗེ་གདན་པའི་སྤྱན་སྔར་ཆོས་གསན་ཅིང་བཞུགས་པའི་དུས། ལན་གཅིག་མུ་སྟེགས་ཀྱི་སྟོན་པ་སྐལ་ལྡན་རྒྱལ་པོ་བྱ་བ་དང་རྩོད་པ་བྱས་པས་ལོ་ཙཱ་བ་རྒྱལ་བ་ལ་ཁོ་ཁྲོས་ནས་ངན་སྔགས་ཀྱི་དུས་བཏབ་པ་ན། དེས་མི་ཚུགས་པའི་ཐབས་བླ་མ་རྡོ་རྗེ་གདན་པ་ལ་ཞུས་པས། རྡོ་རྗེ་གདན་གྱི་བྱང་ཕྱོགས་ན་བྲག་གཡག་རོ་འདྲ་བའི་འོག་ན་མཁའ་འགྲོ་མ་ཐམས་ཅད་ཀྱི་སྲོག་གི་སྙིང་པོར་གྱུར་པའི་སྔགས་རྒོད་ཡོད་པ་དེ་ལོང་ལ་རན་པ་ཙམ་དུ་བཟླས་པས་གནོད་པར་མི་ནུས་སོ་ཞེས་ལུང་བསྟན་པ་བཞིན་ཚོགས་གཏོར་ཕུལ་ཞིང་གཏེར་ནས་ཕྱུངས་ཏེ་སྔགས་རེམ་པར་བཟླས་པས་མུ་སྟེགས་ཀྱི་སྟོན་པ་དེ་ཁྲག་བསྐྱུགས་ནས་ཤི་བ་བླ་མ་ལ་ཞུས་པས་དེ་ལྟར་གྱུར་པ་མ་ལེགས། ད་སྒྲིབ་པ་སྦྱོང་དགོས་གསུང་ནས་དེའི་ཐབས་སྩལ། ལོ་ཙཱ་བ་དེ་ལ་ས་ཆེན་ཀུན་དགའ་སྙིང་པོས་གསན་པ་ནས་རིམ་པར་བརྒྱུད་པ་དང་། ཤིན་ཏུ་ཉེ་བརྒྱུད་ནི་ཀུན་མཁྱེན་ཆེན་པོ་པད་དཀར་ཞབས་ཀྱི་རྣམ་ཐར་ན་གསལ་བ་བཞིན་ཏེ། ཀུན་མཁྱེན་ནས་རྗེ་ལྷ་རྩེ་ཞབས་སོགས་ནས་རིམ་པར་བརྒྱུད་པ་ཡིན། བརྒྱུད་པ་དེ་ལས་བྱུང་བའི་གདམས་པ་ལ་ཐོག་མར་བླ་མ་དང་ལྷ་གཉིས་སུ་མེད་པ་མཆོག་གསུམ་ཀུན་འདུས་སུ་ངེས་པའི་སྤྱན་སྔར་ལམ་ཐམས་ཅད་ཀྱི་རྩ་བ་སྐྱབས་འགྲོ་དང་སེམས་བསྐྱེད་ཀྱི་སྡོམ་པ་བཟུང་སྙམ་པས་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི། །སོགས་སམ་སངས་རྒྱས་ཆོས་ཚོགས་མ་གང་རིགས། དེ་ཡང་གསང་སྔགས་བྱིན་རླབས་ཀྱི་ལམ། བྱིན་རླབས་མོས་གུས་ཀྱི་ལམ། མོས་གུས་གསོལ་འདེབས་ཀྱི་ལམ་ཞེས་གསུངས་པས། བླ་མ་དང་ཡི་དམ་དབྱེར་མེད་པའི་མོས་འདུན་རྩེ་གཅིག་པས་མཁས་འགྲོ་སེང་གདོང་མའི་རྗེས་གནང་ཟབ་མོ་ཞུ་སྙམ་པའི་མོས་པས་ཐུན་མོང་མ་ཡིན་པའི་གསོལ་བ་འདེབས་པ་འདིའི་རྗེས་ཟློས་མཛོད། བླ་མ་ལྷ་དང་ཌཱ་ཀི་མ། །ཐམས་ཅད་བདག་ལ་དགོངས་སུ་གསོལ། །མཁའ་འགྲོ་སེང་གེའི་གདོང་ཅན་གྱི། །རྗེས་གནང་བྱིན་གྱིས་བརླབ་ཏུ་གསོལ། །ལན་གསུམ། དེ་ནས་དམིགས་པ་འདི་བཞིན་དུ་མཛོད། སློབ་མ་ལ་ལས་བུམ་གྱི་ཆུ་འཐོར། ཨོཾ་སྭ་བྷཱ་ཝ་ནས་ཧཾ། ཁྱེད་རྣམས་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས་ཆོས་འབྱུང་ཕྱིར་སྔོ་ལ་ནང་དམར་བ་འོད་ཀྱི་རང་བཞིན་ཅན་གྱི་ནང་དུ་པད་ཉི་དང་རོའི་གདན་ལ་ཁྱེད་རང་རྣམས་ཀྱི་སེམས་ཉིད་ཀྱི་ངོ་བོ་ཡི་གེ་ཧྲཱིཿམཐིང་ག དེ་ཡོངས་སུ་གྱུར་པ་ལས། རྡོ་རྗེ་མཁའ་འགྲོ་མ་སེང་གེའི་གདོང་ཅན་སྐུ་མདོག་སྔོན་པོ་ཞེས་ནས། ཐུགས་ཀར་ཧཱུྃ་གིས་མཚན་པའི་མོས་པ་མཛོད། བླ་མ་དང་མདུན་བསྐྱེད་སེང་གེའི་གདོང་ཅན་གྱི་དཔྲལ་བ་ནས་འོད་ཟེར་འཕྲོས་པས་སངས་རྒྱས་རྒྱས་བྱང་སེམས་ཐམས་ཅད་གྱི་སྐུའི་བྱིན་རླབས་མ་ལུས་པ། ཡེ་ཤེས་མཁའ་འགྲོ་མ་སེང་གདོང་ཅན་གྱི་སྐུའི་རྣམ་པར་ཆེ་བ་རི་རབ་ཙམ། ཆུང་བ་ཡུངས་འབྲུ་ཙམ་སྟེང་ནས་ཁ་བ་བབ་པ་ལྟ་བུ། ནམ་མཁའ་ས་གཞི་བར་སྣང་ཐམས་ཅད་མེར་གྱིས་གང་བ་སྤྱན་དྲངས་ཏེ་ཁྱེད་རང་རྣམས་ཀྱི་དཔྲལ་བར་ཐིམ་པའི་མོས་པ་མཛོད། རོལ་མོ་དང་བཅས་གཏོར་མ་སྤྱི་བོར་བཞག་སྟེ་རྩ་སྔགས་འབྲུ་བཅུ་བཞི་པ་དང་། ཌཱ་ཀི་ནཱི་སིངྷ་མུ་ཁ་ཀཱ་ཡ་ཨ་དྷིཥྛ་ན་ཨ་དྷིཥྛི་ཏེ་སྭཱ་ཧཱ། སླར་ཡང་སློབ་དཔོན་གྱི་ཐུགས་ཀའི་ས་བོན་ལས་འོད་འཕྲོས་ཕྱོགས་བཅུའི་ཞིང་ནས་གདན་གསུམ་ཚང་བའི་དབང་གི་ལྷ་ཚོགས་སྤྱན་དྲངས། དེ་བཞིན་གཤེགས་པ་ཐམས་ཅད་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་རིན་པོ་ཆེའི་བུམ་པ་བདུད་རྩི་ལྔའི་ཆུས་གང་བས་དབང་སྐུར། མཆོད་པའི་ལྷ་མོ་རྣམས་ཀྱི་མཆོད་པ་འབུལ། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་བརྗོད། ཁྲོ་བོའི་རྒྱལ་པོ་རྣམས་ཀྱིས་བགེགས་བསྐྲད་པར་མཛད་པའི་རྣམ་པ་དུ་མ་དང་ལྡན་པས། རྡོ་རྗེ་ཆེན་པོས་དབང་བསྐུར་བ། ཁམས་གསུམ་ཀུན་གྱིས་ཕྱག་བྱས་པ། །སངས་རྒྱས་ཀུན་གྱི་གསང་གསུམ་གྱི། །གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏཱ་བཛྲ་ཨུ་ད་ཀ་ཨ་བྷི་ཥིཉྩ་ཏུ་མཾ། དེ་ལྟར་དབང་བསྐུར་བས་ཆུ་རྒྱུན་གྱིས་ལུས་གང་། མ་རིག་པའི་དྲི་མ་བཀྲུས། རིག་པའི་ཡེ་ཤེས་བསྐྱེད། ཆུ་རྒྱུན་གྱེན་དུ་རེངས་པ་ལས་རིགས་ཀྱི་བདག་པོ་མི་བསྐྱོད་པ་སྤྲུལ་སྐུའི་ཆ་ལུགས་ཅན་གྱིས་དབུ་བརྒྱན་པ་ལ་མཆོད་པ་ཕུལ་བའི་མོས་པ་མཛོད། ཨོཾ་ཨརྒྷཾ་སོགས་ཀྱིས་མཆོད། དེས་སྐུའི་རྗེས་གནང་ཐོབ། ལུས་ཀྱི་སྒོ་ནས་བསྐལ་པ་ཐོག་མེད་ནས་བསགས་པའི་སྡིག་སྒྲིབ་དག མཁའ་འགྲོ་སེང་གདོང་མའི་སྐུའི་དངོས་གྲུབ་ཐོབ་པའི་མོས་པ་མཛོད། དེ་ནས་གསུང་གི་རྗེས་གནང་ལ་དམིགས་པ་འདི་བཞིན་དུ་མཛོད། བླ་མ་དང་མདུན་བསྐྱེད་ཀྱི་མགྲིན་པའི་ཨཱཿལས་འོད་ཟེར་འཕྲོས། སངས་རྒྱས་བྱང་སེམས་ཐམས་ཅད་ཀྱི་གསུང་གི་བྱིན་རླབས་མ་ལུས་པ་སེང་གདོང་མའི་གཟུངས་སྔགས་ཡིག་འབྲུའི་རྣམ་པར་བྱོན་ཏེ་ཁྱེད་རང་རྣམས་ཀྱི་མགྲིན་པར་ཐིམ་པའི་མོས་པ་མཛོད། སྔགས་དང་། ཌཱ་ཀི་ནཱི་སིངྷ་མུ་ཁ་ཝ་ཀ྄་ཨ་དྷི༴ རོལ་མོ་བྱ། སློབ་དཔོན་མཁའ་འགྲོ་སེང་གདོང་མར་གསལ་བའི་ཐུགས་ཀར་ཉི་གདན་ལ་ཧྲཱིཿམཐིང་གའི་མཐར་སྔགས་ཀྱི་ཕྲེང་བས་བསྐོར་བ་དེ་ལས་མར་མེ་གཉིས་ཆེད་ཀྱི་ཚུལ་དུ་སྔགས་ཀྱི་ཕྲེང་བ་བྱུང་སློབ་དཔོན་གྱི་ཞལ་ནས་འཐོན། ཁྱེད་རང་རྣམས་ཀྱི་ཞལ་དུ་ཞུགས་ཏེ་སྙིང་གར་ས་བོན་གྱི་མཐར་འཁོད་པའི་མོས་པ་དང་བཅས་པའི་སྔགས་འདིའི་རྗེས་ཟློས་མཛོད། སྔགས་ལན་གསུམ་གྱིས་བཟླས་ལུང་སྦྱིན། སློབ་དཔོན་ལ་མེ་ཏོག་འཐོར་བཞི་དུ་འདིའི་རྗེས་ཟློས་མཛོད། བཅོམ་ལྡན་བདག་གིས༴ བདག་ལ༴ དེ་ལྟར་ཕུལ་བའི་མེ་ཏོག་དེ་ཉིད་སླར་ཡང་བྱིན་གྱིས་བརླབས་ཏེ་སྤྱི་བོར་ཕུལ་བར་མོས་མཛོད། མེ་ཏོག་སློབ་མའི་སྤྱི་བོར་བཀོད། བཅོམ་ལྡན་འདི་ལ༴ ནུས་པ་བརྟན་པར་མཛད་དུ་གསོལ། །དེ་བཞིན་གཤེགས་པ་ཐམས་ཅད་ཀྱི་གསུང་གི་བྱིན་རླབས་དང་། ཁྱད་པར་མཁའ་འགྲོ་མ་སེང་གེའི་གདོང་པ་ཅན་གྱི་གསུང་རིག་སྔགས་ཀྱི་ནུས་མཐུ་ཐམས་ཅད་ཁྱེད་ཅག་ལ་ཐོགས་མེད་དུ་འཇུག་པར་གྱུར་ཅིག །དེས་གསུང་གི་རྗེས་གནང་ཐོབ། ངག་གི་སྒོ་ནས་ཐོག་མེད་དུ་བསགས་པའི་སྡིག་སྒྲིབ་དག མཁའ་འགྲོ་མ་སེང་གེའི་གདོང་ཅན་གྱི་གསུང་གི་དངོས་གྲུབ་ཐོབ་པར་བསམ། ཐུགས་ཀྱི་རྗེས་གནང་ལ་དམིགས་པ། བླ་མ་དང་མདུན་བསྐྱེད་ཀྱི་ཐུགས་ཀའི་ཧཱུྃ་ལས་འོད་འཕྲོས། སངས་རྒྱས་བྱང་སེམས་ཐམས་ཅད་ཀྱི་ཐུགས་ཀྱི་བྱིན་རླབས་མ་ལུས་པ་རྡོ་རྗེ་གྲི་གུག་ལ་སོགས་པ་ཐུགས་ཕྱག་མཚན་གྱི་རིགས་བསམ་གྱིས་མི་ཁྱབ་པ་བྱུང་། ཁྱེད་རང་རྣམས་ཀྱི་སྙིང་གར་ཐིམ་པའི་མོས་པ་མཛོད། སྔགས་དང་། ཌཱ་ཀི་ནཱི་སིངྷ་མུ་ཁ་ཙིཏྟ་ཨ་དྷིཥྛ་ན་ཨ་དྷིཥྛི་ཏེ་སྭཱ་ཧཱ། རོལ་མོ་བྱ་ཞིང་། ཁྱེད་རང་རྣམས་ལུས་གནད་རྣམ་སྣང་ཆོས་བདུན་དང་ལྡན་པའི་སྒོ་ནས། སེམས་དུས་གསུམ་གྱི་སྤྲོས་པ་བཅད་དེ་ཡུད་ཅིག་མཉམ་པར་བཞག་མཛོད། དེས་ཐུགས་ཀྱི་རྗེས་གནང་ཐོབ། ཡིད་ཀྱི་སྒོ་ནས་ཚེ་ཐོག་མེད་ནས་བསགས་པའི་སྡིག་སྒྲིབ་དག སེང་གེའི་གདོང་ཅན་གྱི་ཐུགས་ཀྱི་དངོས་གྲུབ་མ་ལུས་པ་ཐོབ་པའི་མོས་པ་མཛོད། མཐར་མདུན་གྱི་གཏོར་མ་འདི་ཉིད་མཁའ་འགྲོ་འབུམ་གྱི་དབུས་ན་བཞུགས་པའི་ཡེ་ཤེས་མཁའ་འགྲོ་མ་སེང་གེའི་གདོང་པ་ཅན་དངོས་སུ་གསལ་བའི་དཔྲལ་བར་ཨཿཀཿ མགྲིན་པར་སཿམཿ སྙིང་གར་རཿཙཿ ལྟེ་བར་ཤཿདཿ གསང་གནས་སུ་རཿསཿ བརླ་གཉིས་ལ་མཿརཿཡཿཕཊ྄ཿ རྣམས་གསལ་ཐོབ་ལ་ཡི་གེ་དེ་རྣམས་ཁྱེད་རང་རྣམས་ཀྱི་གནས་རྣམས་སུ་ཐིམ་པར་སྒོམ་ཞིང་མོས་དུང་རྩེ་གཅིག་ཏུ་བྱས་པས་མཁའ་འགྲོ་མ་སེང་གེའི་གདོང་ཅན་འཁོར་དང་བཅས་པ་ཁྱེད་རང་རྣམས་ལ་ཐིམ་པས་མཁའ་འགྲོ་མའི་སྐུ་གསུང་ཐུགས་ལུས་ངག་ཡིད་གསུམ་དང་དབྱེར་མེད་དུ་འདྲེས་པའི་མོས་པ་མཛོད། བྱས་ལ་གཏོར་མ་མགོ་ཐོག་ཏུ་བཞག་ལ། སྔགས་དང་། ཛཿཧཱུྃ་བཾ་ཧོཿ ཞེས་བསྟིམ་མོ།། དེས་ཡེ་ཤེས་ཀྱི་མཁའ་འགྲོ་མ་སེང་གེའི་གདོང་ཅན་གྱི་རྗེས་གནང་ལེགས་པར་ཕུལ་གྲུབ་པ་ཡིན་པས། སྐུ་གསུང་ཐུགས་ཀྱི་དམ་ཚིག་རྣམས་བསྲུང་བའི་སླད་དུ་འདིའི་རྗེས་ཟློས། གཙོ་བོས་ཇི་ལྟར༴ བདག་གིས་བགྱི།། གཏང་རག་གི་མཎྜལ་ཕུལ། ཚོགས་ཡོད་ན་བཀྱེ་ཞིང་ལོངས་སྤྱོད། བསྔོ་སྨོན་ཤིས་བརྗོད་བྱའོ། །དེ་ལྟར་མཁའ་འགྲོ་སེང་གདོང་གི་རྗེས་གནང་བྱ་ཚུལ་འདི་ཉིད་རྗེ་གོང་མ་རྣམས་ཀྱི་གསུང་བཞིན་དང་། ལོ་རྒྱུས་མཚམས་སྦྱོར་རྗེ་བཙུན་བླ་མ་ཡོངས་འཛིན་ཆེན་པོའི་གསུང་གསང་ཉིད་ཀྱིས་བརྒྱན་ཅིང་། གཞན་རྣམས་ཁྱེར་བདེ་བཀླགས་བདེ་བར་མི་ཕམ་ཆོས་ཀྱི་སྣང་བས་བཀོད་པ། འགལ་བ་སྲིད་ཚད་བླ་མ་ལྷ་ཡིས་བཟོད་པར་མཛོད། །དགེའོ།། །།